‘Stropers’ met NW-boere se hulp aangekeerArgieffoto. Dit is grootliks te danke aan die boeregemeenskap van Tosca in Noordwes dat drie vermeende renosterstropers en hul informant Dinsdagaand op ŉ wildsplaas in die omgewing vasgetrek is. Volgens ŉ ingeligte bron wat op die toneel was het twee voormanne op die wildsplaas hul bure omstreeks 15:00 in kennis gestel dat hulle vier mans, waarvan een glo met ŉ .375-jaggeweer gewapen was, naby ŉ dig bebosde gebied waargeneem het. “Die voormanne was besig met patrolliewerk toe hulle die mans opgemerk het. Die mans het in die digte bos ŉ skuiling ingerig en ons vermoed hulle bly al ŉ lang ruk daar,” het die bron, wat verkies om anoniem te bly uit vrees vir viktimisasie, Donderdag aan Maroela Media gesê. Die bron boer op ŉ plaas wat aan die wildsplaas grens waar die vier verdagtes aangekeer is. “Ons het nie dadelik geweet of die verdagtes plaasaanvallers of stropers was nie en het boere in die gemeenskap op ons plaaslike WhatsApp-groep versoek om te kom help soek na hulle. Binne etlike minute was verskeie boere en plaaswerkers in die gebied om na die groep te soek.” Volgens die bron is die Bray-polisie gebel, maar kon hulle nie reageer nie aangesien hulle glo nie ŉ voertuig beskikbaar gehad het nie. “Die Bray-polisie het ons na die Boshoek-polisie verwys. Die Boshoek-polisie het óók nie ŉ voertuig gehad nie. Een van die boere het self na die stasie gery om ŉ polisiebeampte te gaan oplaai sodat daar darem ŉ beampte op die toneel was.” Ná ŉ uitgebreide soektog en nadat van die boere die verdagtes se kampplek omsingel het, is die eerste verdagte omstreeks 16:00 deur ŉ boer en plaaswerkers vasgetrek. “Die Vryburg-polisie se honde-eenheid het omstreeks 17:00 op die wildsplaas opgedaag. Een van hul honde het kort daarna ŉ verdagte uitgesnuffel wat in ŉ vlakvarkgat weggekruip het.” Die bron het gesê dit het begin donker word en voor die soektog na die oorblywende twee verdagtes weens swak lig afgelas sou word, het twee plaaswerkers dit goedgedink om by ŉ waterpunt te gaan wag aangesien hulle vermoed het die verdagtes toe al baie dors was en daarheen sou gaan. Hulle vermoede was reg en die derde verdagte is daar vasgetrek. Die vierde verdagte, wat glo die gebied baie goed ken, kon daarin slaag om te ontsnap en is steeds soek. “Die vierde verdagte wat die polisie in hegtenis geneem het is glo die stropers se informant en hy bly glo op die betrokke wildsplaas.” Die polisie het ná die inhegtenisnemings beslag gelê op ŉ jaggeweer, ammunisie, ŉ byl en ŉ saag. Die verdagtes verskyn Vrydag in die Morokweng-landdroshof op aanklagte van betreding, die rig van ŉ vuurwapen en poging om ŉ renoster te stroop.